15. schôdza NR SR - 5.deň - A. dopoludnia
Dátum: 2024-06-18
Poslanec: Hajko, Jozef (KDH)
Druh vystúpenia: Vystúpenie v rozprave

28. Vážený pán predsedajúci, vážený pán minister, kolegyne, kolegovia, máme pred sebou vládny návrh zákona, ktorým sa mení a dopĺňa zákon o spotrebnej dani z tabakových výrobkov. Ja si dovolím citovať z dôvodovej správy: „Ide o rozšírenie predmetu dane o výrobky súvisiace s tabakovými výrobkami, ktorými sú náplň do elektronickej cigarety, nikotínové vrecúško a iný nikotínový výrobok. Daň sa pokladá za jeden z najúčinnejších nástrojov kontroly spotreby výrobkov spadajúcich do negatívnych externalít, najmä u mladšej populácie.“ Uvádzajú sa aj dôvody, prečo sa pristupuje k novej dani predaja elektronických cigariet. Medziročne vzrástol o 200 % a nárast predaja nikotínových vrecúšok zodpovedá zvýšeniu 57 %, predpokladá sa tým pádom zvýšenie cien cigariet o 40 centov v roku ’26 a ’28, zmena sadzby v prípade bez tabakových výrobkov zodpovedá nárastu necelých 13 % v roku 2026 a približne 11 % v roku 2028. A pán minister sa k tomu už dávnejšie vyjadril, k tejto, k tejto dani novej, keď, v čase, keď to schválila vláda, zdanenie, hovoril o zdanení elektronických cigariet, nikotínových vrecúšok a iných výrobkov obsadzujúcich nikotín, pretože neplatia žiadnu spotrebnú daň, a to treba zmeniť. A napokon očakávaný príjem z elektronických cigariet a ostatných nikotínových výrobkov je 15 mil. eur v roku 2025 a za rok je to suma 126 mil. eur, teda spolu aj s tabakovými výrobkami. Takže tu máme zdôvodnenie, prečo sa, prečo sa pristupuje k daniam novým alebo sa zvyšujú existujúce dane, a teraz, teraz načriem do dôvodovej správy a pozriem sa na druhý dôvod. Už som to spomínal, že ide o jeden z najúčinnejších nástrojov kontroly spotreby výrobkov spadajúcich do negatívnych externalít, hej, vo všeobecnosti zvýšením sadzieb spotrebnej dane z tabakových výrobkov je možné dosiahnuť vyššiu rovnováhu s cieľmi v oblasti verejného zdravia. Takže, kolegovia, máme tu, máme tu, pán minister, máme tu „za“ dve zdôvodnenia. Prvá vec je, že ideme zdaňovať, aby sme nejakým spôsobom sanovali príjmy štátneho rozpočtu, na druhej strane ideme, máme na starosti verejné zdravie obyvateľov. Ja mám, ja mám takú životnú skúsenosť, že keď niekto predkladá dva dôvody, prečo koná a prečo pristupuje k nejakému konaniu, tak treba na pozore. Takže buď nám ide o to, aby sme, aby sme naplnili štátny rozpočet nejakým spôsobom, alebo nám ide o to, aby sme chránili verejné zdravie obyvateľov. Je je to problém, pretože, pretože ak máme chrániť verejné zdravie obyvateľov, tak sa na to musíme pozrieť, pochopiteľne, zo širšieho kontextu, a nielen čakať, čakať zlepšenie situácie tým, že zvýšime dane. Postihovanie spotrebnou daňou všetkých tabakových výrobkov teda má logiku, ak teda uvažujeme o uvaľovaní takejto dane na základe škodlivosti pre zdravotný stav pre obyvateľov, sadzby pri už dnes zdaňovaných tabakových výrobkoch teda idú nahor výrazne, o desiatky percent, pričom nie je jasné, akým spôsobom predkladateľ dospel práve k takýmto sadzbám. Ako zdôrazňuje komisia pre posudzovanie vplyvov, dôvodom vypracovania materiálu je aj transpozícia európskej legislatívy, a v tej sú minimálne sadzby nižšie ako sadzby navrhované vládou. Teda hovorí sa síce o pozitívnych dosahoch, teraz keď sa vrátim k tomu výberu, že bude vyšší výber dane, hovorí sa síce o pozitívnych dosahoch na štátny rozpočet v nasledujúcich rokoch, ale nehovorí sa o možných stratách v prípade rozvinutia pašovania či zvýšenia nákupov v iných štátoch z dôvodu cenovej výhodnosti pre obyvateľov žijúcich v pohraničných oblastiach. Spomeňme si na prípad z Česka, kde v Česku výrazným spôsobom zvýšili zvýšili dane z tabakových výrobkov. Prepočty hovorili o tom, že príjmy budú vyššie, ale stalo sa, že narazili na strop, a jednoducho tie príjmy pri zvýšených daniach neboli vyššie. Takže mne chýba v tomto návrhu nejaký prepočet, že či hrozí nejakým, nejaké riziko, že ak, ak sa tieto dane zvýšia, či to nebude viesť k takej obmedzeniu spotreby, alebo, alebo k väčšiemu množstvu cezhraničných nákupov, prípadne až k čiernemu obchodu, že nám vlastne summa summarum tie príjmy veľmi ani nenarastú, to znamená, že ten jeden z cieľov, ktorým je teda naplnenie príjmov štátneho rozpočtu, že nebude, nebude dosiahnutý. A ďalšia vec je, že týmto opatrením sa démonizuje dosah na konsolidovanie verejných financií. Desiatky, desiatky eur, tu je to dokonca ešte menej, o 15 mil. eur ide v budúcom roku, tie ďalšie roky by to mal byť oveľa viac, ale démonizuje sa dosah na konsolidovanie verejných financií, tieto milióny prispejú len malým dielom ku konsolidovaniu vyžadujúcemu si viac ako 1 mld. eur, už to bolo dnes spomenuté. Takže my v prípade tejto, tejto, uplatnenia tejto dani očakávame paralelne predloženie nejakých vážnych, zásadných konsolidačných opatrení, pretože slovenské verejné financie sú na tom dosť zle, máme síce šancu, ako nám zachovali ratingové agentúry rating, máme ešte šancu odvrátiť hroziaci bankrot, o ktorom sa aj na pôde tejto snemovne hovorí už niekoľko mesiacov, máme šancu, ale potrebujeme jasný konsolidačný plán. Čo robiť? My všeobecne nie sme za to, aby sa zvyšovali dane, ale, ale aby sa začali uplatňovať nové dane, my sme za to, aby sa daňové, daňové bremeno nezvyšovalo. Na druhej strane môžem povedať, že ak predsa je nevyhnutná situácia, je situácia taká, že je nevyhnutné siahať po, po nejakých vyšších daniach, tak je tu priestor práve pri týchto daniach, ktoré hovoria o negatívnych externalitách, je tu priestor. Ale, opakujem, my očakávame, že vláda príde s ozaj riadnym plánom konsolidovania verejných financií. Aby som nehovoril len o tom, že očakávame, čo spraví vláda, aj KDH má, pochopiteľne, svoje predstavy, aby som to rozdelil hneď do niekoľko oblastí. Prvá oblasť je, pochopiteľne, šetrenie na výdavkoch, vidíme, že, že tu máme, že tu máme stále výdavky, ktoré sú plošné a ktoré jednoducho nezasahujú tých najzraniteľnejších, typickým príkladom je, je plošné dotovanie cien energií, čo na Slovensku skutočne v tejto ťažkej situácii nemá miesto, my netrpezlivo čakáme na to, máme, a teda aspoň ja som zaregistroval na hospodárskom výbore, hovorila o tom ministerka hospodárstva, hovoril o tom predseda Úradu pre reguláciu sieťových odvetví, že sa chystá, chystá na budúci rok schéma adresných opatrení pri energetickej pomoci, zatiaľ o ničom nevieme, a myslíme si, že, že práve to opatrenie, ktoré tento rok bude stáť verejné financie viac ako 1 mld. eur, takže práve toto je to, čo by malo byť zahrnuté do toho balíčka konsolidovania verejných financií, očakávame netrpezlivo, KDH dlhodobo presadzuje, aby bol prijatý zákon o energetickej chudobe a tým pádom aby sa podľa tohto zákona adresne vynakladali prostriedky len pre tých, ktorí to naozaj potrebujú. Druhým, druhým opatrením, ktoré vidíme, je, je podnietenie ekonomickej aktivity. Žiaľ, sledujeme zatiaľ len, že podnikateľom, biznisu sa šliape po hlave, zvyšujú sa odvody, zvyšujú sa povinnosti, od budúceho roka začne platiť daň, daň zo straty, ako to poznáme z minulosti, to znamená, firmy budú musieť platiť daň aj v prípade, že nedosiahnu zisk, takže tých opatrení proti podnikateľskému prostrediu je veľmi veľa, mňa osobne mrzí to, že sa dehonestujú firmy a vôbec biznis, sú to práve firmy, ktoré tvoria hodnoty, sú to firmy, ktoré zamestnávajú ľudí, a preto by sme očakávali, že v tejto oblasti vláda niečo spraví. Ja s firmami komunikujem roky-roky a môžem povedať, že ak firmy niečo potrebujú, tak potrebujú hlavne stabilné prostredie, vypočítateľné prostredie, kde si viem spraviť finančný plán, viem, čo ma čaká, potrebujú, aby fungovali inštitúcie, to znamená, aby fungovali súdy, aby, aby fungovali daňové úrady a tak ďalej, všetky, všetky úrady, ktoré spadajú na... ktoré teda má na starosti vláda. A tretím opatrením, ktoré spomeniem, lebo tu tiež sledujeme, že v podstate sa nič nedeje, je lepšie využívanie eurofondov a prostriedkov z Plánu obnovy a odolnosti, my sme dlhodobo... dlhodobo presadzujeme, aby sa efektívnejšie čerpanie eurofondov zabezpečilo presunutím, presunutím možno aj polovice eurofondov na samosprávy, ktoré vedia hospodáriť lepšie ako vláda, žiaľ, to nám stále potvrdzuje, nevidíme v tejto oblasti žiadny pohyb a to sme, poviem to rovno, to sme už pomaly viac ako v polovici tohto programového obdobia, ktoré sa končí v roku 2027, takže tam vidíme ďalší priestor. Preto máme problém podporiť toto opatrenie, tento návrh zákona o spotrebnej dani z tabakových výrobkov, opakujem, pretože nevidíme celý balík, že čo by sa malo diať, viete veľmi dobre, že pred prázdninami sa často že hovorilo, východiská štátneho rozpočtu, rozpočtu verejnej správy na budúci rok, zatiaľ nemáme nejaké informácie, vyzerá, že budeme šturmovať zase, zase na jeseň, takže radi by sme videli, ako vláda uvažuje aj do budúcna, ako spravovať verejné financie, pretože zatiaľ sa to nevyvíja vôbec dobre. Takže na záver poviem toľko, že KDH bude čakať na to, či sa budeme mať k dispozícii, hovorím, nejaké, nejaký plán vlády, čo robiť, čo robiť s verejnými financiami, a zatiaľ v tejto situácii takýto zákon, ktorý vláda predložila, nemôžeme podporiť.